**Johannes Hahn**

**Regionális politikáért felelős európai biztos úr részére**

Európai Bizottság

B-1049 Brussels BELGIUM

*Budapest, 2012. március 6.*

Tisztelt Johannes Hahn! Tisztelt Biztos úr!

Az Európai Bizottság 2012. február 22-én azt javasolta, hogy 2013. januári hatállyal függesszék fel 495 184 000 euró Magyarországnak szánt kohéziós támogatási összeg folyósítását. A bruttó hazai termék 0,5 százalékáról, az összes kötelezettségvállalás 29 százalékáról van szó. A javaslatot, amit maga a Bizottság is példátlannak nevezett, azért hozták meg az indoklás szerint, mert a magyar kormány nem tudta garantálni, hogy „költségvetése tartósan és fenntartható módon az EB által megkövetelt 3 százalékos GDP arányos hiánytartományon belül marad.”

A Bizottság javaslata megalapozatlan, mert figyelmen kívül hagyja a tényeket: Magyarország költségvetési hiánya – az Európai Unióhoz való csatlakozása óta először – 3% alatt volt 2011-ben, és 2012-ben a Bizottság által elismerten szintén 3% alatt marad. Az államháztartási helyzet alakulását valóban befolyásolják egyszeri hatások, ezek azonban nem érik el a Bizottság által jelzett nagyságrendet, a kormány ugyanis komoly strukturális reformokat hajtott végre a nagy rendszerek átszervezésével.

Legmélyebb sajnálatunkra a Bizottság döntése a szándékolttal ellentétes hatásokat fog eredményezni. Magyarország, a magyar emberek kemény áldozatokat hoztak az elmúlt nyolc év hibáinak kijavítása és a gazdaság stabilizálása érdekében, ezért a Brüsszelből jövő büntetések az európai intézményekkel szembeni bizalmatlanságot erősítik a magyar társadalomban.

Fontos megjegyezni, hogy a Kohéziós Alap azokat a tagállamokat támogatja, amelyek GDP-je az európai átlag 90%-a alatt van. Ezen régiók megfosztása a kiegyensúlyozott fejlődésükhöz nélkülözhetetlen forrásoktól teljes mértékben ellentétes az európai kohézió és szolidaritás szellemével.

A történtek arra utalnak, hogy a Bizottság a regionális politikát – amely egy hosszú távú befektetési politika – büntetésként kívánja használni bizonyos tagállamokkal szemben, tekintet nélkül ezen megközelítés ellentmondásos mivoltára. A javaslat jogi kérdéseket is felvet, tekintettel arra, hogy Magyarország számolt azokkal a forrásokkal, melyeknek most a felfüggesztését tervezik. A beruházások előkészítés, vagy már megvalósítás alatt állnak. Felfüggesztésük csak súlyosbítja azokat a Bizottság által feltételezett makrogazdasági problémákat, melyek orvoslási szándékára a javaslat meghozatalakor hivatkoztak.

Mi, Magyarország területfejlesztésért felelős megyei közgyűlések elnökeiként ezzel a levéllel mély aggodalmainknak szeretnénk hangot adni a Bizottság javaslatával kapcsolatban. Meg vagyunk győződve, hogy egy ilyen döntés összeegyeztethetetlen az Európai Unió értékeivel. Szeretnénk felhívni az Európai Bizottságot, hogy komolyan fontolja meg érveinket, mielőtt bármilyen további lépésre szánná el magát.

Dr. Szűcs Lajos

Pest Megyei Közgyűlés elnöke

Vargha Tamás

Fejér Megyei Közgyűlés elnöke

Lasztovicza Jenő

Veszprémi Megyei Közgyűlés elnöke

Popovics György

Komárom-Esztergom Megyei Közgyűlés elnöke

Dr. Szakács Imre

Győr-Moson-Sopron Megyei Közgyűlés elnöke

Kovács Ferenc

Vas Megyei Közgyűlés elnöke

Manninger Jenő

Zala Megyei Közgyűlés elnöke

Gelencsér Attila

Somogy Megyei Közgyűlés elnöke

Becsó Zsolt

Nógrád Megyei Közgyűlés elnöke

Dr. Mengyi Roland

Borsod-Abaúj-Zemplén Megyei Közgyűlés elnöke

Seszták Oszkár

Szabolcs-Szatmár-Bereg Megyei Közgyűlés elnöke

Bodó Sándor

Hajdú-Bihar Megyei Közgyűlés elnöke

Magyar Anna

Csongrád Megyei Közgyűlés elnöke

Tiffán Zsolt

Baranya Megyei Közgyűlés elnöke

Kovács Sándor

Jász-Nagykun-Szolnok Megyei Közgyűlés elnöke

Szabó Róbert

Heves Megyei Közgyűlés elnöke

Dr. Puskás Imre

Tolna Megyei Közgyűlés elnöke

Bányai Gábor

Bács-Kiskun Megyei Közgyűlés elnöke

Farkas Zoltán

Békés Megyei Közgyűlés elnöke